Mladen Raukar
Mladen Raukar (Zagreb, 10. siječnja 1924. – Zagreb, 4. ožujka 1999.) bio je hrvatski pijanist, glazbeni pedagog te televizijski urednik i redatelj.

Životopis 
Studij glasovira završio je 1948. u razredu prof. Dore Gušić na Muzičkoj akademiji u Zagrebu, a usavršavao se kod Svetislava Stančića. Najprije je djelovao kao srednjoškolski profesor, a od 1962. na zagrebačkoj je Muzičkoj akademiji djelovao i kao viši umjetnički suradnik.

U mladim je danima bio koncertantni pijanist, kasnije pedagog i osobito cijenjen klavirski pratilac, savjetnik i interperet u izdvojenoj disciplini lieda te veliki autoritet mnogim naraštajima pjevača na Muzičkoj akademiji.
Kao solist i pratilac nastupao je u domovini i inozemstvu, a kao čembalist ansambla za baroknu glazbu Collegium musicum gostovao je u Sovjetskom Savezu i mnogim europskim državama. Od ranih je 1950-ih sudjelovao u programima Radio Zagreba, a od 1958. bio je angažiran kao voditelj, redatelj i urednik emisija ozbiljne glazbe tadašnje Radiotelevizije Zagreb. Kao televizijski redatelj ostvario je velik broj televizijskih serijala (Moments musicaux, Mali komorni koncert, Muzika za vas), pojedinačnih emisija posvećenih glazbi (Muzika i poezija baroka, Odbljesci galantnog razdoblja) te izravnih prijenosa koncerata i drugih glazbenih manifestacija. Bio je i simultani prevoditelj za njemački, talijanski, francuski i engleski jezik.

Bio je član te u dva navrata i predsjednik Hrvatskog društva glazbenih umjetnika: od 1972. do 1977. i od 1981. do 1983. godine.

Njegova kći je poznata glumica Urša Raukar.

Izvori

Vanjske veze 
 

Jugoslavenski pijanisti
Hrvatski pijanisti
Čembalisti
Jugoslavenski muzički pedagozi
Hrvatski muzički pedagozi
Jugoslavenski televizijski režiseri
Hrvatski televizijski režiseri
Jugoslavenski prevodioci
Hrvatski prevoditelji
Biografije, Zagreb